**PREDKLADACIA SPRÁVA**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 120/2023 Z. z., ktorým sa ustanovujú pravidlá predkladania žiadostí a znižovania priamych podpôr Strategického plánu spoločnej poľnohospodárskej politiky v znení neskorších predpisov (ďalej len „návrh nariadenia vlády“) ako iniciatívny materiál podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.

Cieľom návrhu nariadenia vlády je reflektovať na niektoré zmeny v oblasti priamych podpôr v nadväznosti na 2. modifikáciu Strategického plánu spoločnej poľnohospodárskej politiky  
2023 – 2027 (ďalej len „strategický plán“) s cieľom zabezpečiť jednoznačný výklad pravidiel predkladania žiadostí o priame podpory a zjednodušenie aplikačnej praxe a upresniť pravidlá znižovania priamych podpôr s cieľom zabezpečiť ich primeranosť, účinnosť a odrádzajúci účinok.

Navrhované úpravy sú nevyhnutné pre zabezpečenie právnej istoty, ochrany práv poľnohospodárov a sú zaručením bezproblémového, koherentného a efektívneho fungovania poskytovania priamych podpôr.

Návrh nariadenia vlády nebol predmetom medzirezortného pripomienkového konania z dôvodu, že 2. modifikácia strategického plánu bola schválená Európskou komisiou až 20. novembra 2024 a úpravy v podmienkach podpôr navrhované na jej základe sa majú uplatňovať už pri podávaní žiadostí o poskytnutie podpôr v roku 2025.

Účinnosť návrhu nariadenia vlády sa navrhuje od 1. januára 2025, aby sa zabezpečil dostatočný časový priestor na oboznámenie sa prijímateľov podpôr s navrhovanými úpravami na základe 2. modifikácie strategického plánu a s navrhovanými  úpravami, ktoré vyplynuli z poznatkov z aplikačnej praxe a aby sa zabezpečil dostatočný časový priestor na administráciu žiadostí o poskytnutie podpôr v roku 2025.

Návrh nariadenia vlády sa netýka pôsobnosti miestnej územnej samosprávy.